CELEX: C2005/143/22
Language: fi
Date: 2005-06-11 00:00:00
Title: Asia C-112/05: Euroopan yhteisöjen komission 4.3.2005 Saksan liittotasavaltaa vastaan nostama kanne

11.6.2005   
            
            
               FI
            
            
               Euroopan unionin virallinen lehti
            
            
               C 143/15
            
         Euroopan yhteisöjen komission 4.3.2005 Saksan liittotasavaltaa vastaan nostama kanne
   (Asia C-112/05)
   (2005/C 143/22)
   Oikeudenkäyntikieli: saksa
   Euroopan yhteisöjen komission on nostanut 4.3.2005 kanteen Saksan liittotasavaltaa vastaan. Kantajan asiamiehinä ovat Benyon ja G. Braun, ja prosessiosoite on Luxemburgissa.
   Kantaja vaatii, että yhteisöjen tuomioistuin:
   
               1)
            
            
               toteaa, että VW Gesetzin 2 §:n 1 momentti ja 4 §:n 1 ja 3 momentti ovat EY 56 ja 43 artiklan vastaisia
            
         
               2)
            
            
               velvoittaa Saksan liittotasavaltaa korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Aktiengesetzilla (osakeyhtiölaki) luodusta järjestelmästä poiketen Saksan Gesetz über die Überführung der Anteilsrechte an der Volkswagenwerk Gesellschaft mit beschränkter Haftungissa (rajavastuuyhtiö Volkswagenwerkin yhtiöosuuksien yksityistämisestä annettu laki; jäljempänä VW Gesetz) rajoitetaan kunkin osakkaan äänioikeus enintään 20 prosenttiin yhtiöpääomasta. Saksan liittotasavallalla ja Ala-Saksin osavaltiolla on kummallakin oikeus nimittää kaksi VW AG:n hallintoneuvoston jäsentä, jos ne omistavat kyseisen yhtiön osakkeita. Sellaiset VW AG:n yhtiökokouksen päätökset, joiden osalta Aktiengesetz edellyttää 75 prosentin enemmistöä siitä yhtiöpääomasta, joka on ollut edustettuna äänestettäessä, edellyttävät enemmistöä, joka ylittää 80 prosenttia siitä yhtiöpääomasta, joka on ollut edustettuna.
   Nämä säännökset ovat ristiriidassa EY 56 artiklassa määrätyn pääomien vapaan liikkuvuuden kanssa ja EY 43 artiklassa taatun sijoittautumisvapauden kanssa.
   Direktiivin 88/361/ETY liitteessä todetaan, että pääomanliikkeisiin kuuluvat paitsi sijoitukset osakkeisiin ja osuuksiin, myös osallistuminen yritykseen tai kokonaisen yrityksen hankkiminen.
   Yhteisöjen tuomioistuin on aikaisemmin todennut, että pääomien vapaan liikkuvuuden suojaamisen järjestelmää on sovellettava kaikkeen sellaiseen lainsäädäntöön, joka on omiaan aiheuttamaan sen, että muiden jäsenvaltioiden sijoittajat kokevat vähemmän houkuttelevaksi sijoittamisen yrityksen pääomaan ja osallistumisen sen johtamiseen tai valvontaan. EY 56 artiklaan sisältyvä kielto koskee paitsi sitä, että on estettävä ulkomaisten talouden toimijoiden syrjintä kansallisiin toimijoihin nähden, myös kaikkia toimenpiteitä, jotka tavalla tai toisella estävät pääomien vapaata liikkuvuutta koskevan oikeuden käyttämisen. Kun otetaan huomioon ne toteamukset, jotka yhteisöjen tuomioistuin on esittänyt EY 56 artiklassa määrätyn kiellon osalta, ne äänikynnykset, jotka valtio on asettanut VW Gesetzilla, merkitsevät hankintoihin kohdistuvaa välillistä rajoitusta ja loukkaavat näin ollen pääomien vapaan liikkuvuuden periaatetta.
   Ala-Saksin osavaltion omistamien osakkeiden määrän osalta voidaan todeta, että se ylittää yhtiökokouksessa — jossa tavallisesti kaikki se pääoma, johon liittyy äänioikeus, ei ole edustettuna — tarvittavat 20 prosenttia sellaisten päätösten estämiseksi, jotka edellyttävät enemmän kuin 80 prosenttia edustettuna olevasta pääomasta. VW Gesetzin kyseinen säännös julkisen vallan käyttöön perustuvaa rajoitusta, koska ne asettavat osavaltion asemaan, jossa tämä voi estää sen kannalta ei-toivotut vallitsevaan tilanteeseen kohdistuvat muutokset silloin, kun on tehtävä päätöksellä, joka Aktiengesetzin mukaan edellyttää tiettyä ääntenenemmistöä.
   VW Gesetzilla annetaan Saksan liittotasavallalle ja Ala-Saksin osavaltiolle annetaan oikeus nimittää hallintoneuvoston jäseniä riippumatta siitä, kuinka paljon osakkeita ne omistavat, ja tämä rajoittaa muiden osakkeenomistajien oikeutta tulla asianmukaisesti edustetuksi yhtiön hallintoneuvostossa. Koska — kuten yhteisöjen tuomioistuin on useaan otteeseen todennut — lainsäädäntö, joka rajoittaa yhtiön osien hankkimista tai joka muulla tavoin rajoittaa mahdollisuutta osallistua tehokkaasti yhtiön johtoon tai valvontaan, merkitsee pääomien vapaaseen liikkuvuuteen kohdistuvaa rajoitusta, kyseinen säännös merkitsee yhteisön oikeuden vastaista pääomien vapaan liikkuvuuden rajoitusta.
   Pääomien vapaan liikkuvuuden rajoitus voidaan oikeuttaa ainoastaan EY 58 artiklassa tarkoitetuilla syillä tai yleistä etua koskevilla pakottavilla syillä. Yhteisöjen tuomioistuimen vahvistamien kriteerien mukaan tällaiset yleiseen etuun liittyvät toimenpiteet eivät saa olla syrjiviä, niiden on oltava objektiivisesti katsoen tarpeellisia ja oikeasuhteisia tavoiteltuun päämäärään nähden. Kyseisiä syitä on erityisesti sovellettava kaikkiin henkilöihin tai yrityksiin, jotka toimivat vastaanottavan valtion alueella. Vakiintuneen oikeuskäytännön mukaan sellaisella yleisellä taloudellisella intressillä, joka jää EY 58 artiklassa mainittujen vero-oikeudellisten syiden ulkopuolelle, ei voida oikeuttaa EY:n perustamissopimuksen nojalla kiellettyä rajoitusta. Kun edellä mainittuja VW Gesetzin säännöksiä tarkastellaan EY 56 artikla ja asiaa koskeva oikeuskäytäntö huomioon ottaen, niitä on pidettävä hankintoihin kohdistuvina välillisinä rajoituksina, joille ei ole löydettävissä yhteisön oikeuden kannalta asiaan kuuluvia perusteluja.